Document ID: /roh_data/filtered/fineweb-2-filterrobots_roh.jsonl.gz/16600

Cler, giugaders da hockey dattan pli gugent gieus che trenar. La pausa haja dentant era sias avantatgs, manegia il defensur dal HCD Claude-Curdin Paschoud. I saja impurtant da puspè vegnir buna furma. Ils davos quatter gieus avant la pausa olimpica ha Tavau numnadamain pers. Tranter auter era il final da la cuppa Svizra encunter Rapperswil da la Swiss League – e quai gist cun 2:7.
Nus lain chattar nossa furma durant questa lunga pausa.
Quatter giugaders mancan dentant al HCD durant la pausa olimpica. Andres Ambühl, Enzo Corvi e Félicien Du Bois èn en acziun cun la Svizra a Pyeongchang. E Broc Little è sin il glatsch per ils Stadis Unids da l’America.
Tenor l'attatgader Marc Wieser èsi perquai grev da trenar chaussas specificas. «Sche quatter dals megliers giugaders mancan èsi grev da trenar il powerplay u il boxplay». Dentant han giugaders pli giuvens la pussaivladad da trenar durant questas emnas cun l’emprima equipa dal HCD. Quai saja bun per els ed els possian era gia sa disar vi dal tempo pli aut.
La finamira è da puspè vegnir en furma enfin fin favrer. Suenter la pausa olimpica stattan anc trais gieus da qualificaziun sin il program e lura cumenzan gia ils playoffs.
RR actualitad 11:00